Komunikačný akčný plán Riadiaceho orgánu pre CSF

1. 	Úvod

So vstupom Slovenska do Európskej únie (EÚ) sa pre regióny nášho štátu otvoria nové možnosti ďalšieho rozvoja, podporované o. i. aj zo štyroch štrukturálnych fondov (ŠF). Každá správne nasmerovaná a v správnom čase podaná informácia o postupoch partnerov zapojených do procesu vyjednávania a neskôr aj implementácie Rámca podpory Spoločenstva (CSF) napomôže subjektom, oprávneným a interesujúcim sa o príspevok z európskych fondov na realizáciu svojich rozvojových projektov, v načasovaní prípravných prác a prípravy projektov tak, aby mali v procese predkladania maximálne šance na úspech. 

Zmysel a požiadavky na publicitu a šírenie informácií ohľadom pomoci prúdiacej do členskej krajiny zo štrukturálnych fondov sú definované v dvoch základných dokumentoch Spoločenstva:
-	Nariadenie Komisie ES č. 1260/1999 z 21. júna 1999 (články: 18, 19, 34, 35, 40, 46) ustanovujúce všeobecné ustanovenia o štrukturálnych fondoch
-	Nariadenie Komisie ES č. 1159/2000 z 30. mája 2000 o opatreniach pre informovanosť a publicitu, ktoré majú vykonať členské štáty, týkajúcich sa pomoci zo štrukturálnych fondov

Cieľom šírenia informácií o štrukturálnych fondoch je v zmysle horeuvedených noriem v globále:
-	prehlbovanie všeobecnej informovanosti o sledovaných cieľoch a možnostiach pomoci poskytovanej z európskych fondov 
-	vytvorenie podmienok pre maximálnu možnú úspešnosť implementácie schválených programových dokumentov
-	prehĺbenie transparentnosti vo vzťahu ku všetkým aktivitám štátu (spolu)financovaným z rôznych európskych fondov (verejný dohľad nad procedúrami, implementáciou a tokom prostriedkov),
pričom za plnenie týchto úloh sú, na príslušnej úrovni, vždy priamo zodpovedné jednotlivé riadiace orgány (RO). 

2.	Hlavné ciele a cieľové skupiny Komunikačného akčného plánu Riadiaceho orgánu pre CSF (RO pre CSF)

Hlavnými cieľmi RO pre CSF vo vzťahu k publicite a šíreniu informácií o štrukturálnych fondoch sú:
-	informovanie verejnosti o filozofii a mechanizmoch poskytovania pomoci zo ŠF 
-	šírenie komplexnej informácie o strategických zámeroch, cieľoch a prioritách operačných programov a Národného rozvojového plánu na obdobie 2004 – 2006 ako celku
-	vytváranie ucelenej predstavy verejnosti o možnom/reálnom dopade pomoci zo ŠF na národné hospodárstvo Slovenska 
-	koordinácia informačných aktivít zainteresovaných RO smerom na všetky cieľové skupiny v záujme podávania včasných, komplexných a úplných, presných a správnych informácií o všetkých aktivitách, z ktorých by mohli profitovať, o postupoch predkladania projektov a kritériách ich vyhodnocovania s cieľom maximalizácie úspešnosti získavania grantov
-	dobudovanie a plné sfunkčnenie integrovanej informačnej siete Riadiaceho orgánu pre CSF, riadiacich a sprostredkovateľských orgánov všetkých operačných programov a partnerských riadiacich orgánov pre Kohézny fond, SPD2, SPD3 a Iniciatív pre programovacie obdobie 2004 – 2006.

Konečnými cieľovými skupinami pre šírenie informácií z RO pre CSF sú:
-	orgány ústrednej štátnej správy
-	orgány regionálnej a lokálnej samosprávy (potenciálni koneční prijímatelia pomoci)
-	profesijné, stavovské a záujmové združenia, odbory, podnikateľské subjekty (potenciálni koneční prijímatelia pomoci)
-	mimovládne organizácie (potenciálni koneční prijímatelia pomoci)
-	široká verejnosť (potenciálni koneční prijímatelia pomoci).

3.	Stratégia Komunikačného akčného plánu RO pre CSF

V zhode s uvedenými nariadeniami Európskej komisie, právnym poriadkom Slovenskej republiky a v záujme realizácie cieľov Komunikačného akčného plánu Riadiaceho orgánu pre CSF bolo v rámci Odboru riadenia pre CSF Ministerstva výstavby a regionálneho rozvoja SR, v zhode s organizačným poriadkom ministerstva, zriadené Oddelenie činností riadenia a informovania, kde bude sídliť Informačné centrum „Štrukturálne fondy pre Slovensko“. Jeho postavenie v  integrovanej informačnej sieti RO pre CSF a riadiacich a sprostredkovateľských orgánov pre jednotlivé operačné programy, je naznačené v prílohe č. 1.

Ako vyplýva z uvedenej prílohy, informácie sa budú z riadiacich orgánov jednotlivých programov prijímania pomoci zo štrukturálnych fondov dostávať ku konečným cieľovým skupinám prostredníctvom siete informačných centier prvého kontaktu daných riadiacich orgánov, konečným článkom ktorej budú, na regionálnej úrovni, regionálne informačné centrá. 
Informačnými centrami prvého kontaktu Riadiaceho orgánu pre CSF sú v tomto zmysle: 
-	Oddelenie pre komunikáciu s verejnosťou MVRR SR (prostredník na šírenie informácií cez masmédiá na širokú verejnosť)
-	Odbor manažmentu regionálneho rozvoja MVRR SR (prostredník na šírenie informácií cez regionálne rozvojové agentúry (RRA) na  potenciálnych konečných prijímateľov pomoci a širokú verejnosť)
-	Sekretariát Prípravného výboru pre štrukturálne fondy, v budúcnosti transformovaného na Výbor pre štrukturálne fondy, (prostredník šírenia informácií na stavovské a záujmové združenia, odbory a mimovládne organizácie, zástupcovia ktorých sú členmi Výboru)
-	Úrady vyšších územných celkov (VÚC) – odbory regionálneho rozvoja (prostredníci na šírenie informácií na lokálne samosprávne orgány,  potenciálnych konečných prijímateľov pomoci a širokú verejnosť).
-	Riadiace orgány pre jednotlivé operačné programy (RO pre OP) (prostredníci na šírenie informácií cez svoje informačné centrá prvého kontaktu a regionálne informačné centrá (príloha č. 2), na potenciálnych konečných prijímateľov pomoci).

Manažér pre publicitu RO pre CSF bude tiež prostredníctvom elektronických médií v priamom kontakte so stanovenými zástupcami úradov mestských a miestnych samospráv, kanceláriou ZMOS, regionálnymi združeniami ZMOS a spoločnými obecnými úradmi zriaďovaných podľa §20a ods. 3 zákona č. 369/1990 Zb. o obecnom zriadení (úplné znenie zákona č. 612/2002 Z.z. o obecnom zriadení) s výkonom činnosti regionálneho rozvoja (podľa databázy dodanej ZMOS-om), ktorých bude takýmto spôsobom pravidelne informovať o všetkých relevantných aktualitách.

Okrem toho bude v rámci integrovanej informačnej siete zriadená telefonická info-linka „Štrukturálne fondy pre Slovensko“, kde budú môcť všetci záujemcovia o pomoc zo štrukturálnych fondov získať potrebné informácie od špeciálne zaškolených operátorov.

Ďalší prvok integrovanej informačnej siete - informačný portál bude:
-	plniť úlohu sprievodcu potenciálneho konečného prijímateľa pomoci možnosťami, ktoré operačné programy v rámci svojich priorít pre neho ponúkajú
-	ponúkať príručky pre predkladateľa na tvorbu projektov v rámci, pre neho, najvhodnejšej priority 
-	ponúkať informácie o najbližšom a, vzhľadom na obsah jeho projektu, najvhodnejšom regionálnom informačnom centre.
Vďaka prepojeniu informačného portálu s info-linkou „Štrukturálne fondy pre Slovensko“ v rámci integrovaného systému, bude môcť každý záujemca pri práci s portálom priamo využívať aj služby operátora info-linky.

Na regionálnej úrovni budú ďalej funkciu regionálnych informačných centier RO pre CSF plniť:
-	odbory regionálneho rozvoja úradov VÚC
-	RRA
-	úrady mestských a miestnych samospráv
-	kancelária ZMOSu, regionálne združenia ZMOSu a spoločné obecné úrady,
medzi ktorými bude RO pre CSF podporovať úzku spoluprácu.

Úlohami regionálnych informačných centier RO jednotlivých OP budú poverené nimi vybrané informačné centrá prvého kontaktu a prípadne ďalšie právnické osoby tak, ako to bude zadefinované v ich komunikačných akčných plánoch. 

Zodpovednosti Riadiacich orgánov jednotlivých operačných programov vo vzťahu k Oddeleniu činností riadenia a informovania (MVRR SR)
Riadiace orgány pre jednotlivé operačné programy budú plniť vlastné komunikačné akčné plány a z vlastnej iniciatívy, alebo na výzvu zástupcu Oddelenia činností riadenia a informovania, budú ich manažéri pre publicitu poskytovať uvedenému oddeleniu aktuálne informácie, dokumenty, príručky pre predkladateľa a pod. určené na zverejnenie na internetovej stránke „Štrukturálne fondy pre Slovensko“ a v spravodaji: „Štrukturálne fondy pre Slovensko“, vydávanými Riadiacim orgánom pre CSF. Budú sa tiež, ako odborní garanti, podieľať na tvorbe informačného portálu a pri školení operátorov info-linky „Štrukturálne fondy pre Slovensko“, zástupcov VÚC a RRA.
                                            
Manažéri pre publicitu Riadiacich orgánov jednotlivých operačných programov sa budú pravidelne zúčastňovať pracovných stretnutí na pôde Oddelenia činností riadenia a informovania, predkladať informácie o vlastných aktivitách a spolurozhodovať o návrhoch ďalšieho postupu pri plnení cieľov a harmonogramov jednotlivých Komunikačných akčných plánov - pracovná skupina pre publicitu o štrukturálnych fondoch.

Zodpovednosti Oddelenia činností riadenia a informovania (MVRR SR) vo vzťahu k Riadiacim orgánom pre jednotlivé operačné programy 
Oddelenie činností riadenia a informovania ako koordinačný orgán pre publicitu a šírenie informácií o štrukturálnych fondoch:
-	koordinuje aktivity Riadiacich orgánov pre jednotlivé operačné programy v oblasti publicity a šírenia informácií o štrukturálnych fondoch
-	koordinuje a v prípade, že je to vhodné aj organizuje celoštátne propagačné, informačné a vzdelávacie akcie zainteresovaných RO 
-	uverejňuje aktuálne informácie, dokumenty, príručky pre predkladateľov a pod. v spravodaji a na internetovej stránke „Štrukturálne fondy pre Slovensko“ 
-	koordinuje a riadi budovanie integrovaného systému informačný portál – info-linka „Štrukturálne fondy pre Slovensko“
-	monitoruje funkčnosť integrovaného informačného systému a jeho jednotlivých prvkov (informačných centier a komunikačných kanálov definovaných v komunikačných akčných plánoch jednotlivých RO) a plnenie stanovených cieľov,
a to v záujme šírenia komplexných, presných, správnych a aktuálnych informácií a vytvárania povedomia verejnosti o synergickom účinku pomoci zo ŠF, realizovanej prostredníctvom projektov v rámci jednotlivých OP, v záujme dosiahnutia strategického cieľa pre SR na obdobie 2004 – 2006 tak, ako je definovaný v Národnom rozvojovom pláne (NRP).

Zodpovednosti Monitorovacieho výboru pre CSF vo vzťahu k Oddeleniu činností riadenia a informovania (MVRR SR)
Sekretariát Monitorovacieho výboru pre CSF bude pravidelne prizývať zástupcov Oddelenia činností riadenia a informovania – manažéra pre publicitu, ako pozorovateľov na svoje zasadania. Bude predkladať Oddeleniu činností riadenia a informovania zápisnice zo zasadaní a informovať jeho zástupcov o všetkých aktivitách Výboru, o ktorých má byť verejnosť, v zmysle uvedených noriem, informovaná.

Zodpovednosti (Prípravného) Výboru pre štrukturálne fondy vo vzťahu k Oddeleniu činností riadenia a informovania (MVRR SR)
Sekretariát (Prípravného) Výboru pre štrukturálne fondy bude pravidelne prizývať zástupcov Oddelenia činností riadenia a informovania – manažéra pre publicitu, ako pozorovateľov na svoje zasadania. Bude predkladať Oddeleniu činností riadenia a informovania zápisnice zo zasadaní a informovať jeho zástupcov o všetkých aktivitách Výboru, o ktorých má byť verejnosť, v zmysle uvedených noriem, informovaná.

Nástrojmi na dosiahnutie cieľov Komunikačného akčného plánu Riadiaceho orgánu pre CSF sú:
-	v spolupráci s RO pre OP, zorganizovanie celoštátnej úvodnej konferencie, kde sa predstaví integrovaná informačná sieť a vysvetlí stratégia publicity a šírenia informácií o štrukturálnych fondoch Riadiaceho orgánu pre CSF a riadiacich a sprostredkovateľských orgánov jednotlivých operačných programov. Predstavené tu budú o. i. aj brožúry „Aby európske fondy slúžili Slovensku I a II“, ako základní sprievodcovia problematikou Európskych fondov, programovými dokumentmi SR na obdobie rokov 2004 – 2006, sieťou príslušných riadiacich a sprostredkovateľských orgánov SR a regionálnych informačných centier. Na konferenciu budú pozvaní:
o	zástupcovia orgánov ústrednej štátnej správy
o	zástupcovia parlamentných strán
o	zástupcovia VÚC, úradov mestských samospráv a spoločných obecných úradov 
o	zástupcovia RRA
o	zástupcovia sprostredkovateľských orgánov, informačných centier prvého kontaktu a regionálnych informačných centier 
o	zástupcovia zainteresovaných profesijných, stavovských a záujmových združení (ZMOS, SPOK, Združenie podnikateľov Slovenska,  ...)
o	zástupcovia mimovládnych organizácií 
o	zástupcovia Delegácie Európskej Komisie na Slovensku
o	zástupcovia masmédií
-	príprava a realizácia série školení pre zástupcov odborov regionálneho rozvoja VÚC a RRA tak, aby:
o	 absolventi získali komplexné informácie o strategických zámeroch, cieľoch a prioritách operačných programov a Národného rozvojového plánu na obdobie 2004 – 2006 ako celku, ako aj o filozofii a mechanizmoch poskytovania pomoci zo Štrukturálnych fondov 
o	boli schopní podávať potenciálnym konečným prijímateľom pomoci zo ŠF fundované, presné a správne informácie o termínoch, procedúrach, relevantných právnych normách, sieťach regionálnych informačných centier a sprostredkovateľských orgánov jednotlivých operačných programov v rámci svojich regiónov a nástrojoch publicity integrovanej informačnej siete RO pre CSF a riadiacich a sprostredkovateľských orgánov jednotlivých operačných programov
o	boli schopní správne nasmerovať potenciálnych konečných prijímateľov pomoci zo štrukturálnych fondov na sprostredkovateľský orgán RO takého operačného programu vo svojom kraji, v rámci implementácie priorít ktorého bude najracionálnejšie a s najväčšou pravdepodobnosťou úspechu možné požiadať o pomoc zo ŠF na riešenie konkrétneho problému 
o	boli schopní zrealizovať vstupné školenia pre starostov a primátorov v rámci svojich regiónov (školenie zabezpečia organizačne a lektorsky vyškolení pracovníci odborov regionálneho rozvoja VÚC v spolupráci s RRA a regionálnymi informačnými centrami riadiacich orgánov jednotlivých operačných programov)
o	boli schopní organizovať a prípadne aj viesť série prednášok a školení o metodike prípravy a predkladania projektov pre štrukturálne fondy pre potenciálnych konečných prijímateľov vo svojom samosprávnom kraji
(Výstupom každého školenia bude aj zborník prednášok a príloh k prednáškam.)
- 	organizovanie a vedenie pravidelných štvrťročných pracovných stretnutí 
zástupcov Riadiaceho orgánu pre CSF / pracovníkov Oddelenia činností riadenia a informovania so zástupcami VÚC a stálym predstaviteľom ZMOS za účelom definovania problémov súvisiacich s implementáciou OP a čerpaním prostriedkov zo Štrukturálnych fondov a hľadania spôsobov ich riešenia
-	vydanie a distribúcia úvodných prehľadných brožúr „Aby európske fondy slúžili Slovensku I a II“ určených odbornej verejnosti a potenciálnym konečným prijímateľom pomoci o filozofii a mechanizmoch poskytovania pomoci zo štrukturálnych fondov / o štruktúre a účele zriadenia jednotlivých fondov a z toho vyplývajúcich možnostiach pre potenciálnych konečných prijímateľov / o schválených programových dokumentoch SR / o postupoch pri žiadaní o grant, ak táto žiadosť má byť úspešná / o nástrojoch publicity integrovanej informačnej siete RO pre CSF a riadiacich a sprostredkovateľských orgánov jednotlivých operačných programov / ...
-	periodické vydávanie spravodaja: „Štrukturálne fondy pre Slovensko“
-	publikovanie, výroba a distribúcia ďalších informačných a propagačných tlačovín a predmetov
-	pravidelné uverejňovanie aktuálnych informácií o dianí v procese prípravy a implementácie programových dokumentov SR a čerpania prostriedkov zo štrukturálnych fondov v masovokomunikačných médiách, realizované v spolupráci s Oddelením pre komunikáciu s verejnosťou MVRR SR
-	v spolupráci s riadiacimi a sprostredkovateľskými orgánmi jednotlivých operačných programov, vybudovanie a vedenie internetovej stránky „Štrukturálne fondy pre Slovensko“ kde budú:
o	jednotlivé OP a NRP/CSF prezentované ako synergicky pôsobiace časti komplexného systému, fungujúceho v záujme dosiahnutia strategického cieľa NRP (internetové stránky „Európske fondy“ a „Štrukturálne fondy pre Slovensko“ sa budú v záujme poskytovania komplexného obrazu o šírke pomoci z EÚ budovať a aktualizovať v spolupráci so zástupcami riadiacich orgánov jednotlivých operačných programov, SPD Cieľ 2, SPD Cieľ 3, Iniciatív a KF – integrovaná informačná sieť)
o	informačný portál 
o	linky na internetové stránky a kontakty na riadiace orgány jednotlivých operačných programov
o	sieť komunikačných kanálov a regionálnych informačných centier vybudovaných zainteresovanými riadiacimi orgánmi 
o	relevantné právne normy, dokumenty, príručky pre predkladateľov ... vo forme vhodnej aj na tlač
o	vyhlásenia grantových schém a výzvy na predkladanie projektov 
o	informácie o schválených projektoch, správy o implementácii jednotlivých OP
o	inšpiratívne úspešné projekty z domova a ďalších krajín Spoločenstva
o	zoznam FAQ a odpovedí na ne tak, aby mohli byť využité širokou verejnosťou
o	priebežná anketa o kvalite realizácie KAP RO pre CSF
-	vytvorenie funkčných komunikačných kanálov na informačné centrá prvého kontaktu RO pre CSF, t.j.:
o	Oddelenie pre komunikáciu s verejnosťou MVRR SR
o	Odbor manažmentu regionálneho rozvoja MVRR SR
o	Prípravný výbor pre ŠF v budúcnosti transformovaný na Výbor pre ŠF
o	Monitorovací výboru pre CSF
o	úrady VÚC, mestských a miestnych samospráv, kanceláriou ZMOS, regionálnymi združeniami ZMOS a spoločnými obecnými úradmi, ktoré budú asúčasne plniť, spoločne s RRA, aj funkciu regionálnych informačných centier RO pre CSF
o	Riadiace orgány pre jednotlivé operačné programy
a prostredníctvom nich na informačné centrá prvého kontaktu RO jednotlivých operačných programov až regionálne informačné centrá ďalej šíriace informácie na potenciálnych konečných prijímateľov a širokú verejnosť
-	vybudovanie telefonickej info-linky: „Štrukturálne fondy pre Slovensko“ a zabezpečenie jej začlenenia do integrovaného systému spolu s informačným portálom
-	vyhlásenie a organizovanie súťaže o najlepší projekt realizovaný na regionálnej úrovni s príspevkom zo štrukturálnych fondov
-	vyhlásenie a organizovanie súťaže detí základných škôl „Keď ja budem veľký, budem Európan“, v spolupráci s VÚC. Súťaž bude v piatich kategóriách: 
o	 3 kategórie - deti do 12 r. kresba
o	 2 kategórie - deti 12 – 15 rokov esej na ústrednú tému súťaže.
Z víťazných príspevkov sa vydá brožúrka, ktorá sa bude distribuovať do Základných škôl SR. 

4.	Harmonogram

Úloha	Termín	
Obdobie: júl až december 2003	
Predloženie Komunikačného akčného plánu RO pre CSF na schválenie ministrovi výstavby a regionálneho rozvoja (a následne vláde SR)	6. 2003 	
Vybudovanie Informačného centra „Štrukturálne fondy pre Slovensko“ na pôde Oddelenia činností riadenia a informovania, Odboru riadenia pre CSF MVRR SR 	7. 2003	
Zvolávanie pracovnej skupiny pre publicitu o ŠF 	Priebežne  7. – 12.  2003       	
Zadefinovanie siete a prepojenie informačných centier prvého kontaktu a regionálnych informačných centier riadiacich orgánov v rámci integrovaného informačného systému	7. – 12. 2003	
Zorganizovanie Celoštátnej úvodnej konferencie o stratégii publicity a šírenia informácií o ŠF 	9. 2003 	
Príprava a realizácia školenia pre zástupcov Odborov regionálneho rozvoja VÚC
a RRA	7. – 12. 2003	
Organizovanie pracovného stretnutia zástupcov RO pre CSF / pracovníkov Oddelenia činností riadenia a informovania so zástupcami VÚC a zástupcom ZMOS a VIPA	 11. 2003	
Vydanie a distribúcia brožúr: „Aby európske fondy slúžili Slovensku I a II“	7. 2003 	
Výroba prvého spravodaja: „Štrukturálne fondy pre Slovensko“	4. kvartál 2003	
Publikovanie ďalších informačných a propagačných tlačovín	  7. – 12. 2003       	
Pravidelné uverejňovanie aktuálnych informácií o dianí v procese prípravy a implementácie programových dokumentov SR a čerpaní prostriedkov zo ŠF v masovokomunikačných médiách v spolupráci s Oddelením pre komunikáciu s verejnosťou MVRR SR	Priebežne  7. – 12. 2003       	
Výroba internetovej stránky „Štrukturálne fondy pre Slovensko“	7. - 12. 2003 	
Vyhlásenie a organizovanie súťaže detí základných škôl „Keď ja budem veľký, budem Európan“	8. – 12. 2003         	
	
Obdobie: január 2004až december 2006	
Zvolávanie pracovnej skupiny pre publicitu o ŠF 	Priebežne  1. 2004                – 12. 2006       	
Aktualizácia internetovej stránky „Štrukturálne fondy pre Slovensko“	Priebežne  1. 2004       – 12. 2006	
Vybudovanie informačného portálu 	1. – 5. 2004	
Zriadenie telefonickej info-linky „Štrukturálne fondy pre Slovensko“ a vyškolenie operátorov v spolupráci s riadiacimi orgánmi pre jednotlivé operačné programy 	1. – 5. 2004	
Výroba spravodaja: „Štrukturálne fondy pre Slovensko“ (vydávaný raz za štvrťrok a mimoriadne podľa potreby)	Priebežne  1. 2004       – 12. 2006	
Publikovanie ďalších informačných a propagačných tlačovín	Priebežne  1. 2004       – 12. 2006	
Pravidelné uverejňovanie aktuálnych informácií o dianí v procese prípravy a implementácie programových dokumentov SR a čerpaní prostriedkov zo ŠF v masovokomunikačných médiách v spolupráci s Oddelením pre komunikáciu s verejnosťou MVRR SR	Priebežne  1. 2004       – 12. 2006	
Príprava a realizácia série školení pre zástupcov Odborov regionálneho rozvoja VÚC
a RRA	Priebežne  1. 2004       – 12. 2006	
Organizovanie a vedenie pravidelných štvrťročných pracovných stretnutí zástupcov RO pre CSF / pracovníkov Oddelenia činností riadenia a informovania so zástupcami VÚC a zástupcom ZMOS a VIPA	 priebežne 1. 2004       – 12. 2006	
Vyhlásenie súťaže o najlepší projekt realizovaný orgánmi regionálnej alebo lokálnej samosprávy s príspevkom zo ŠF v programovacom období 2004 - 2006	1. 2004	
Vyhodnotenie súťaže o najlepší projekt realizovaný orgánmi regionálnej alebo lokálnej samosprávy s príspevkom zo ŠF v programovacom období 2004 - 2006	12. 2007	
Riadenie a vyhodnotenie súťaže detí základných škôl „Keď ja budem veľký, budem Európan“ a vydanie a distribúcia brožúry s víťaznými prácami	1. – 5. 2004	

Finančný rozpočet na realizovanie úloh tak ako sú stanovené v harmonograme na obdobie do konca r. 2003 je obsahom prílohy č. 3.

Náklady spojené s realizáciu Komunikačného akčného plánu RO pre CSF v období január 2004 – december 2006 budú kryté z čiastky vyčlenenej pre technickú asistenciu RO pre CSF v rámci Operačného programu Základná infraštruktúra.

5. 	Hodnotenie KAP RO pre CSF

Hodnotenie realizácie Komunikačného akčného plánu RO pre CSF sa bude uskutočňovať v rámci výročných a záverečnej správy RO pre CSF, posúdením nasledovných kritérií:
-	úroveň informovanosti verejnosti o CSF, operačných programoch a úlohe EÚ a jej štrukturálnych fondov vo všetkých relevantných aktivitách na Slovensku – vyhodnotenie priebežnej ankety o kvalite procesu KAP vedenej na internetovej stránke „Štrukturálne fondy pre Slovensko“
-	návštevnosť internetovej stránky „Štrukturálne fondy pre Slovensko“, využívanosť integrovaného informačného portálu a počet volaní na telefonickú info-linku „Štrukturálne fondy pre Slovensko“ 
-	počet a úroveň uskutočnených seminárov, konferencií, školení (hodnotenie účastníkov), počet vyškolených účastníkov - školiteľov
-	počet vydaných a rozdistribuovaných materiálov (spravodaj „Štrukturálne fondy pre Slovensko“, ďalšie informačné materiály, príručky pre predkladateľov ...)
-	počet zverejnených správ v národných a regionálnych/lokálnych masmédiách
-	počet úspešných projektov

6. 	Administratívne zabezpečenie

Oddelenie činností riadenia a informovania - implementačný orgán Komunikačného akčného plánu Riadiaceho orgánu pre CSF bude zriadené pri Odbore riadenia pre CSF, Sekcie riadenia pomoci z EÚ, MVRR. Kapacitne budú na plnenie cieľov KAP RO pre CSF vyčlenení z Odboru riadenia pre CSF traja pracovníci. K príprave tlačovín bude na pomocné grafické práce formou dohody o vykonaní práce prijímaný externý grafik.

7. 	Záver

Komunikačný akčný plán Riadiaceho orgánu pre CSF tak, ako je predložený, predstavuje základňu pre vybudovanie integrovanej informačnej siete RO pre CSF, riadiacich a sprostredkovateľských orgánov pre všetky operačné programy.. 

Jednotný postup všetkých autorít zainteresovaných do procesu publicity a šírenia informácií o pomoci Slovensku  poskytovanej zo štrukturálnych fondov EÚ predstavuje  základný predpoklad na  dosiahnutie hlavných cieľov KAP RO pre CSF:
-	šírenie komplexnej informácie o strategických zámeroch, cieľoch a prioritách Národného rozvojového plánu a operačných programov na obdobie 2004 – 2006 ako celku
-	informovanie verejnosti o filozofii a mechanizmoch poskytovania pomoci zo ŠF 
-	vytváranie ucelenej predstavy verejnosti o možnom/reálnom dopade pomoci zo ŠF na národné hospodárstvo Slovenska 
-	podávanie včasných, komplexných a úplných, presných a správnych informácií definovaným cieľovým skupinám o všetkých aktivitách z ktorých by mohli profitovať, o postupoch predkladania projektov a kritériách ich vyhodnocovania s cieľom maximalizácie úspešnosti získavania grantov.

Koordinovaný postup všetkých zainteresovaných orgánov tiež značne prispeje k racionálnemu a hospodárnemu nakladaniu s prostriedkami určenými na publicitu a šírenie informácií pri dosiahnutí maximálneho možného efektu.

Drafty komunikačných akčných plánov programových doplnkov jednotlivých operačných programov sú, pre informatívne účely,  prílohami tohto materiálu:

KAP RO pre SOP PaS   	Príloha č. 4
KAP RO pre SOP PaRV   	Príloha č. 5, 5a, 5b
KAP RO pre OP ZI      	Príloha č. 6  
KAP RO pre OP ĽZ	Príloha č. 7, 7.1